Í samband við átakið Jólahjálp hjá Barnabata, so roynir Barnabati eftir besta førimuni at savna so mikið av peningi, at barnafamiljur í fíggjarligum trongum korum fáa eina hjálpandi hond nú jólini stunda til. Barnabati strembar eftir, at hvør familja fær 1000 krónur pluss 500, -fyri hvørt barn í aldrinum 14 til 17 ár, og 300, -fyri hvørt barn, ið er 0 til 13 ár. Útrokningin byggir á frymilin, ið Hagstova Føroyar brúkar, tá ið man roknar seg fram til fátækraváðamarkið. Roknidømi Tá javnvirðisinntøkan verður roknað, verða persónarnir í húskinum vigaðir ymiskt. Tann fyrsti vaksni telur 1, næsti vaksni telur 0,5 og børn undir 14 ár telja 0,3. Dømi: Vit hava tvey húski, har annað er ein stakur persónur uttan børn, við eini tøkari inntøku á 200.000 krónur, og hitt eitt húski við tveimum vaksnum við tveimum børnum og eini tøkari inntøku upp á 420.000 kr. Tann staki hevur eina javnvirðisinntøku upp á 200.000 kr. Í seinna húskinum skal inntøkan vigast: 1 fyri fyrsta vaksna, 0,5 fyri næsta og 0,3 fyri hvørt barnið. Samlaða inntøkan hjá hesum húskinum skal so býtast við 2,1 (1 + 0,5 + 0,3 + 0,3) fyri at fáa javnvirðisinntøkuna hjá hvørjum persóni. Í hesum døminum verður javnvirðisinntøkan hjá seinna húskinum 420.000 kr. býttar við 2,1. Tað gevur eisini 200.000 kr. Sostatt eru persónarnir í báðum húskjunum í somu støðu og hava somu nýtslumøguleikar–hjá øllum er javnvirðisinntøkan 200.000 kr. Markið fyri fátækraváða Fyri 2015 er markið fyri, nær ein er í fátækraváða, ein roknað javnvirðisinntøka á 133.400,8 kr. Tað vil siga, at: • Ein stakur, sum hevur eina húskisvekt á 1, skal hava eina tøka inntøku á 133.400,8 kr. fyri ikki at fella undir markið; • Eitt húski við einum støkum við einum barni hava eina tøka inntøku á 133.400,8 * 1,3 = 173.421 kr. fyri ikki at fella undir markið fyri fátækraváða, og • Eitt húski við tveimum vaksnum og 3 børnum skal hava eina tøka inntøku á 133.400,8 * 2,4 = 320.162 kr. osfr.